### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra DF**

Hvad vil vi gerne opnå? Hvorfor stilles forslaget?

Hvis man som ældre er nået dertil i livet, hvor man føler man har et behov for ekstra tryghed i tilværelsen og hjælpen tæt på, så er det vigtigt, at vi som kommune står klar. Det har vores ældre fortjent som tak for, at de har været med til at få [adresse] hertil, hvor vi er i dag.

Langt fra alle ældre har et ønske om at komme på plejehjem, og størstedelen vil naturligvis blive i eget hjem så længe som muligt. Men de ældre, som har et ønske om at komme på plejehjem skal ikke opleve at blive afvist eller udsættes for lang sagsbehandlingstid. De skal tildeles en plads med det samme.

Dansk Folkeparti foreslår derfor, at arbejdes hen imod at skabe plejehjemspladser til alle ældre, som måtte ønske en plads.

At alle ældre som måtte ønske det får mulighed for at flytte på plejehjem vurderes at have en række afledte positive konsekvenser. Det vil betyde, at der flytter flere friske ældre ind på plejehjemmene, som i dag ellers ville blive afvist. Dette vil være med til at ændre beboersammensætningen, som vil blive mere varieret end tilfældet er i dag. Det vil først og fremmest være til stor gavn for de kognitive friske ældre, som allerede bor på plejehjem, men hvor beboersammensætningen bærer præg af, at mange beboere ikke er friske. En blandet beboersammensætning vil også give en mere varieret arbejdsdag for de ansatte på plejehjemmene. Beboerudskiftningen på de enkelte plejehjem vil også reduceres. Dermed vil det gøre plejehjemmene mere attraktive som arbejdsplads.

Forslaget vil kræve en udbygning af eksisterende plejehjem samt nybyggelse ligesom det vil kræve flere ansatte på plejehjemsområdet. Det må dog forventes, at der med forslaget kan opnås besparelser i hjemmeplejen idet en del ældre i målgruppen forventes allerede at få hjælp herfra og nu i stedet flytter ind på plejehjemmene. Der forventes også besparelser på administrationen i forbindelse med visitation, idet det ikke længere vil være nødvendigt med omfangsrig sagsbehandling. Belysningen bedes afdække hvor stor en udbygning der kræves, hvor meget der kan spares på de to områder samt hvor mange ældre, som har fået afslag på en plejehjemsplads de seneste 10 år.

Kontaktperson fra partiet: Emil Poulsen

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.